Lucius episcopus, servus servorum Dei, venerabili fratri Humberto, Augustudunensi episcopo, ejusque successoribus canonice substituendis in perpetuum. Equitatis et justicie ratio persuadet ut singulis ecclesiis sue dignitatis privilegia conserventur. Dignum est itaque ut nobilis et famosa Eduensis ecclesia que in fide catholica atque obedientia et reverentia beati Petri et sancte Romane ecclesie firma permansit, prerogativa sua libere perfruatur. Eapropter, dilecte in Christo frater, Humberte, Augustudunensis episcope, tuis rationabilibus postulationibus assensum prebentes, quascumque possessiones sive ecclesias seu villas vel oppida, seu quecumque bona inpresentiarum juste et canonice possides, aut in futurum legitime poteris adipisci, tibi et per te Eduensi ecclesie et successoribus tuis presentis scripti privilegio confirmamus. In quibus hec propriis nominibus duximus annotanda: ecclesiam videlicet beate Marie et sancti Lazari de Avalone, et castrum Toilonum cum omnibus eorum pertinentiis; ecclesias de Ulmo, ecclesiam sancte Savine, capellam sancte Marie de Borbono, jus etiam quod habes in ecclesiis de Rigni et de Brian, et V solidos censuales quos sanctimoniales de Marciniaco in ecclesia sancti Hylarii de Sinemuro habebant, et per concordiam inter te et ipsas factam tibi et ecclesie tue concesserunt. Sancimus etiam ut libere et absque contradictione in tuo episcopatu juxta sanctorum patrum constitutiones corrigenda corrigas et disponenda disponas. Vicariam quoque et dignitatem quam antecessores tui in Lugdunensi ecclesia usque ad hec tempora habuisse noscuntur tibi nichilominus confirmamus. Nullus ergo primas sive metropolitanus in episcopatu tuo preter tuum et comprovincialium tuorum assensum aliquid de his que ad tuam parrochiam spectant diffinire presumat. Sedes enim apostolica que primates, metropolitanos et episcopos constituit, unicuique suos terminos et metas prefixit, unde plurimorum Romanorum pontificum processerunt decreta. Si aliquis metropolitanorum sine omnium comprovincialium presentia vel consilio episcoporum aut eorum aut alias causas nisi eas tantum que ad propriam pertinent parrochiam agere aut eos gravare voluerit, ab omnibus districte corrigatur, nec talia deinceps presumere audeat. Et verum, si quis metropolitanus episcopus nisi quod ad suam solummodo pertinet parrochiam sine consilio et voluntate omnium comprovincialium episcoporum aliquid agere temptaverit gradus sui periculo subjacebit, et quod egerit irritum habeatur et vacuum. Decedente vero te vel aliquo successorum tuorum episcopo, nullus prepositus, nullus laicus domos episcopales invadere aut aliquid de bonis episcopalibus occupare presumat, sed omnia succedenti episcopo integre conserventur. Si quis autem hoc attemptare presumpserit, excommunicationi se noverit subjacere. Decernimus ergo ut nulli omnino hominum liceat eandem ecclesiam temere perturbare, aut ejus possessiones auferre, vel ablatas retinere, minuere, seu quibuslibet exactionibus aut molestiis infestare. Sed omnia integra conserventur eorum pro quorum gubernatione et sustentatione concessa sunt usibus omnimodis profutura, salva nimirum in omnibus apostolice Sedis auctoritate. Si qua igitur in futurum ecclesiastica secularisve persona hanc nostre constitutionis paginam sciens contra eam temere venire temptaverit, secundo tertiove commonita si non satisfactione congrua emendaverit, potestatis honorisque sui dignitate careat reamque se divino judicio existere de perpetrata iniquitate cognoscat, et a sacratissimo corpore ac sanguine Dei ac Domini redemptoris nostri Jhesu Christi aliena fiat, atque in extremo examine districte ultioni subjaceat. Cunctis autem eidem ecclesie sua jura servantibus sit pax Domini nostri Jhesu Christi, quatinus et hic fructum bone actionis percipiant, et apud districtum judicem premia eterne pacis inveniant. Amen, amen, amen. Ego Lucius catholicæ ecclesiæ episcopus subscripsi. Ego Cunradus Sabinensis episcopus subscripsi. Ego Theodewinus sanctæ Rufinæ episcopus subscripsi. Ego Albericus Ostiensis episcopus subscripsi. Ego Stephanus Prenestinus episcopus subscripsi. Ego Imarus Tusculanus episcopus subscripsi. Ego W. presbiter cardinalis tituli Calixti subscripsi. Ego Thomas presbiter cardinalis tituli Vestone subscripsi. Ego Gregorius diaconus cardinalis sanctorum Sergii et Bachi subscripsi. Ego Otto diaconus cardinalis sancti Georgii ad velum aureum subscripsi. Ego Guido diaconus cardinalis sanctorum Cosme et Damiani subscripsi. Ego Gregorius indignus S.R. diaconus subscripsi. Ego Hugo Romane ecclesie diaconus in sancta Lucia in Horphea subscripsi. Datum Laterani per manum Baronis capellani et scriptoris, XII kalendas aprilis, indictione VII, incarnationis Dominicæ anno MºCºXLIIIº, pontificatus vero domni Lucii II papæ anno primo.